Predkladacia správa

Dňa 2. októbra 2007 sa uskutočnila pracovná návšteva predsedu vlády Slovenskej republiky (PV SR) Roberta Fica vo Francúzskej republike (FR), počas ktorej sa stretol s francúzskym prezidentom Nicolasom Sarkozym. Návšteva sa uskutočnila štyri mesiace po nástupe prezidenta FR do funkcie v júni 2007 a bola príležitosťou na nadviazanie osobných kontaktov oboch partnerov. Predseda vlády SR navštívil FR prvýkrát od svojho nástupu do funkcie v júni 2006. Slovenského premiéra sprevádzal na ceste do Francúzska minister zahraničných vecí SR J. Kubiš.

Z hľadiska obsahu možno návštevu označiť za úspešnú. Francúzska strana potvrdila podporu pre vstup SR do eurozóny k 1. 1. 2009 a pre začlenenie SR do Schengenského priestoru k 1. 1. 2008. Prezident FR N. Sarkozy ponúkol počas rokovaní uzavretie strategického partnerstva so SR, v rámci ktorého by FR uzavrela so SR dohody v oblasti energetiky, poľnohospodárstva a obrany. Obaja predstavitelia rokovali aj o aktuálnych otázkach európskej politiky a medzinárodného politického diania.

Pracovná návšteva PV SR Roberta Fica vo FR preukázala veľmi dobrú úroveň vzťahov a spolupráce medzi oboma krajinami a vytvorila predpoklady pre ich ďalšie posilňovanie. V tejto súvislosti prezident FR N. Sarkozy potvrdil, že plánuje navštíviť SR v 1. štvrťroku 2008.

Materiál má informatívny charakter, z tohto dôvodu nebol predložený na medziministerské pripomienkové konanie.